Σάρα Πέιλιν

Η Σάρα Λουίζ Πέιλιν (αγγλικά: Sarah Louise Palin, το γένος Heath, 11 Φεβρουαρίου 1964),  είναι Αμερικανίδα πολιτικός, συγγραφέας και τηλεπαρουσιάστρια, που υπηρέτησε ως 9η Κυβερνήτης της Αλάσκας από το 2006 μέχρι την παραίτησή της το 2009. Είναι μέλος του Ρεπουμπλικανικού Κόμματος. 

Στις Προεδρικές εκλογές του 2008, ήταν η υποψήφια του Ρεπουμπλικανικού Κόμματος, για το αξίωμα της Αντιπροέδρου των Ηνωμένων Πολιτειών, μαζί τον τότε υποψήφιο Πρόεδρο και Γερουσιαστή των ΗΠΑ από την Αριζόνα Τζον ΜακΚέιν, και ήταν το πρώτο πρόσωπο από την πολιτεία της Αλάσκας με εθνικό χρίσμα από ένα μεγάλο πολιτικό κόμμα, πρώτη υποψήφια γυναίκα αντιπρόεδρος από το Ρεπουμπλικάνικο Κόμμα και δεύτερη γυναίκα υποψήφια αντιπρόεδρος από μεγάλο αμερικανικό πολιτικό κόμμα, μετά τη Τζεραλντίν Φεράρο. Το βιβλίο της Going Rogue έχει πουλήσει πάνω από δύο εκατομμύρια αντίτυπα.

Επιπλέον, έχει υπηρετήσει και ως Επικεφαλής της Επιτροπής Πετρελαίου και Φυσικού Αερίου της Αλάσκας από το 2003 έως το 2004, ως Δήμαρχος της Γουασίλα από το 1996 έως το 2002, καθώς και ως Δημοτική Σύμβουλος στην Γουασίλα από το 1992 έως το 1996. 

Την 1η Απριλίου 2022, ανακοίνωσε ότι θα είναι υποψήφια στην ειδική εκλογή του Αυγούστου του 2022, για την κενή μονοεδρική περιφέρεια της Βουλής των Αντιπροσώπων των Ηνωμένων Πολιτειών, στην Αλάσκα, που προέκυψε ύστερα από τον θάνατο του Ντον Γιανγκ.

Βιογραφία 
Η Σάρα Λουίζ Πέιλιν-Χιθ, γεννήθηκε τον Φεβρουάριο του 1964 στο Σάντπορτ του Άινταχο των ΗΠΑ, από τον καθηγητή Τσακ Χιθ, και την Σάρα Σίραν. Έχει Αγγλική, Ιρλανδική και Γερμανική καταγωγή. 

Η Πέιλιν, μεγάλωσε στην Αλάσκα, όπου και αποφοίτησε από το Λύκειο "Washilla High School" στην Γουασίλα το 1982. Στη συνέχεια, εγγράφθηκε στο Πανεπιστήμιο της Χαβάης στο Χίλο, από το οποίο πήρε μετεγγραφή το 1983, για το Πανεπιστήμιο του Άινταχο. Έλαβε πτυχίο (BA) στις Επικοινωνίες και τη Δημοσιογραφία το 1987.  

Στη συνέχεια, εγκαταστάθηκε στο Άνκορατζ της Αλάσκας, όπου εργάστηκε ως δημοσιογράφος, και ως αθλητική ρεπόρτερ.

Πολιτική 
Η Σάρα Πέιλιν, εξελέγη στο δημοτικό συμβούλιο της Γουασίλα το 1992. Το 1996, κατάφερε να εκλεγεί δήμαρχος της πόλης, θέση στην οποία παρέμεινε έως τη λήξη της θητείας της τον Οκτώβριο του 2002.

Το 2003, μετά από μία αποτυχημένη εκστρατεία για το αξίωμα της Αντικυβερνήτη της Αλάσκας, ορίστηκε από τον Κυβερνήτη Φρανκ Μαρκόφσκι, ως πρόεδρος της επιτροπής για τη συντήρηση του πετρελαίου και φυσικού αερίου της Αλάσκας, υπεύθυνη για την επίβλεψη της ασφάλειας και αποδοτικότητας της εξόρυξης ορυκτών καυσίμων στην πολιτεία.

Κυβερνήτης της Αλάσκας 
Το 2006, έγινε το νεαρότερο άτομο καθώς και η πρώτη γυναίκα, που εξελέγη για το αξίωμα της Κυβερνήτη της Αλάσκας, με ποσοστό 48.4% έναντι 41.0% του Δημοκρατικού ανθυποψήφιού της.

Υποψήφια Αντιπρόεδρος των ΗΠΑ 
Στην Προεδρική Εκλογή των Ηνωμένων Πολιτειών του 2008, η Πέιλιν, έλαβε το χρίσμα του Ρεπουμπλικανικού Κόμματος, ως υποψήφια Αντιπρόεδρος των Ηνωμένων Πολιτειών, με συνυποψήφιό της, τον υποψήφιο Πρόεδρο και Γερουσιαστή Τζον ΜακΚέιν. 

Στις εκλογές, επικράτησαν οι Δημοκρατικοί υποψήφιοι Μπαράκ Ομπάμα και Τζο Μπάιντεν.

Καριέρα ύστερα από την πολιτική 
Μετά την παραίτησή της από κυβερνήτης υποστήριξε το Κίνημα του Τσαγιού, καθώς και πολλούς υποψηφίους σε πολλαπλές εκλογικές αναμετρήσεις, με προεξέχουσα την υποψηφιότητα Ντόναλντ Τραμπ για την προεδρία το 2016. Από το 2010 μέχρι το 2015 ήταν πολιτικός σχολιαστής στο κανάλι Fox News, ενώ ήταν παρουσιάστρια στις εκπομπές Sarah Palin's Alaska (2010-11) και Amazing America with Sarah Palin (2014-15). Επίσης τον Ιούλιο του 2014 δημιούργησε το διαδικτυακό κανάλι Sarah Palin Channel, το οποίο λειτούργησε για σχεδόν ένα χρόνο πριν κλείσει τις 4 Ιουλίου 2015.

Παραπομπές 

Κυβερνήτες της Αλάσκας
Πολιτικοί του Ρεπουμπλικανικού Κόμματος (ΗΠΑ)
Αμερικανοί πολιτικοί
Αμερικανοί συγγραφείς
Αμερικανοί τηλεπαρουσιαστές
__ΕΥΡΕΤΗΡΙΟ__